Document ID: 32013R1409

EUROPOS CENTRINIO BANKO REGLAMENTAS (ES) Nr. 1409/2013
2013 m. lapkričio 28 d.
dėl mokėjimų statistikos
(ECB/2013/43)
EUROPOS CENTRINIO BANKO VALDANČIOJI TARYBA,
atsižvelgdama į Europos centrinių bankų sistemos ir Europos Centrinio Banko statutą, ypač į jo 5 straipsnį,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos Centrinio Banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
atsižvelgdama į Europos Komisijos nuomonę,
kadangi:
(1)
kad galėtų vykdyti savo uždavinius, Europos Centriniam Bankui (ECB) reikia mokėjimų statistikos, kuri būtų konkreti kiekvienai šaliai ir palyginama. Reglamento (EB) Nr. 2533/98 2 straipsnio 1 dalyje nustatyta, kad informacija gali būti renkama mokėjimų ir mokėjimų statistikos srityje. Šie duomenys yra būtini pokyčiams valstybių narių mokėjimų rinkose nustatyti ir juos stebėti, taip pat padėti skatinti sklandų mokėjimo sistemų veikimą;
(2)
Europos centrinių bankų sistemos ir Europos Centrinio Banko statuto (toliau - ECBS statutas) 5 straipsnio 1 dalyje nustatyta: kad galėtų vykdyti Europos centrinių bankų sistemos (ECBS) uždavinius, ECB, padedamas nacionalinių centrinių bankų (NCB), renka reikiamą statistinę informaciją arba iš kompetentingų nacionalinių institucijų, arba tiesiogiai iš ūkio subjektų. ECBS statuto 5 straipsnio 2 dalyje nustatyta, kad NCB, kiek tai įmanoma, vykdo 5 straipsnio 1 dalyje nustatytus uždavinius;
(3)
Eurosistema renka mokėjimų statistiką pagal Gaires ECB/2007/9 (2). Siekiant pagerinti mokėjimų statistikos kokybę, padidinti jos patikimumą ir užtikrinti, kad būtų apimta visa atskaitingoji visuma, atitinkamą informaciją reikėtų rinkti tiesiogiai iš atskaitingųjų agentų;
(4)
mokėjimų informacijos rinkimo metodikoje turėtų būti atsižvelgta į mokėjimų teisinio reguliavimo pokyčius Europos Sąjungoje, ypač Europos Parlamento ir Tarybos direktyvą 2007/64/EB (3), Europos Parlamento ir Tarybos direktyvą 2009/110/EB (4) ir Europos Parlamento ir Tarybos reglamento (EB) Nr. 924/2009 (5) 5 straipsnį;
(5)
NCB gali būti tikslinga iš faktinės atskaitingosios visumos rinkti ECB statistikos reikalavimams įvykdyti reikalingą statistinę informaciją, kuri būtų dalis platesnės statistinės atskaitomybės sistemos, kurią NCB nustato savo atsakomybe, vadovaudamiesi Sąjungos ar nacionaline teise arba nustatyta praktika, ir kuria taip pat siekiama kitų statistinių tikslų, jei neapsunkinamas ECB statistikos reikalavimų vykdymas. Tai taip pat gali sumažinti atskaitomybės naštą. Siekiant skaidrumo, tokiais atvejais tikslinga informuoti atskaitinguosius agentus, kad duomenys renkami ir kitiems statistiniams tikslams. Tam tikrais atvejais ECB gali remtis tokiais kitais tikslais surinkta statistine informacija jo reikalavimams įvykdyti;
(6)
nors pripažįstama, kad pagal ECBS statuto 34 straipsnio 1 dalį ECB priimti reglamentai valstybėms narėms, kurių valiuta nėra euro (toliau - ne euro zonos valstybės narės), nesuteikia jokių teisių ir nenustato jokių prievolių, ECBS statuto 5 straipsnis taikomas euro zonos ir ne euro zonos valstybėms narėms. Reglamento (EB) Nr. 2533/98 17 konstatuojamojoje dalyje nurodyta, kad ECBS statuto 5 straipsnis kartu su Europos Sąjungos sutarties 4 straipsnio 3 dalimi reiškia prievolę nacionaliniu lygiu parengti ir įgyvendinti visas priemones, kurias ne euro zonos valstybės narės laiko tinkamomis statistinei informacijai, reikalingai ECB statistinės atskaitomybės reikalavimams vykdyti, rinkti, ir laiku pasirengti statistikos srityje, kad jos galėtų tapti euro zonos valstybėmis narėmis. Taigi šio reglamento nuostatos gali būti taikomos ne euro zonos valstybių narių NCB, tokiems NCB bendradarbiaujant su Eurosistema pagal ECB rekomendaciją;
(7)
turėtų būti taikomi Tarybos reglamento (EB) Nr. 2533/98 8 straipsnyje nustatyti konfidencialios statistinės informacijos apsaugos ir naudojimo standartai;
(8)
būtina nustatyti procedūrą, pagal kurią būtų veiksmingai priimami šio reglamento priedų techniniai daliniai pakeitimai, jei tokie daliniai pakeitimai nepakeičia esminio konceptualaus pagrindo ir nedaro poveikio atskaitomybės naštai. Vykdant šią procedūrą bus atsižvelgiama į ECBS statistikos komiteto (SK) nuomonę. NCB ir kiti ECBS komitetai gali siūlyti tokius techninius dalinius priedų pakeitimus per SK,
PRIĖMĖ ŠĮ REGLAMENTĄ:
1 straipsnis
Apibrėžtys
Šiame reglamente:
a)
sąvokos „atskaitingasis agentas“ ir „rezidentas“ turi tokią pat reikšmę, kaip apibrėžta Reglamento (EB) Nr. 2533/98 1 straipsnyje;
b)
sąvokos „mokėjimo paslauga“, „mokėjimo paslaugų teikėjas“, „mokėjimo įstaiga“ ir „mokėjimo sistema“ turi tokią pat reikšmę, kaip apibrėžta Direktyvos 2007/64/EB 4 straipsnyje;
c)
sąvokos „elektroninių pinigų išleidėjas“ ir „elektroninių pinigų įstaiga“ turi tokią pat reikšmę, kaip apibrėžta Direktyvos 2009/110/EB 2 straipsnyje;
d)
mokėjimo sistemos operatorius - juridinis asmuo, teisiškai atsakingas už mokėjimo sistemos veikimą.
2 straipsnis
Faktinė atskaitingoji visuma
1. Faktinę atskaitingąją visumą sudaro mokėjimo paslaugų teikėjai (įskaitant elektroninių pinigų leidėjus) ir (arba) mokėjimo sistemų operatoriai.
2. Atskaitingiesiems agentams taikomi visi statistinės atskaitomybės reikalavimai.
3 straipsnis
Statistinės atskaitomybės reikalavimai
1. Faktinė atskaitingoji visuma teikia III priede nurodytą statistinę informaciją, atsižvelgdama į I ir II prieduose pateiktus paaiškinimus ir apibrėžtis, valstybės narės, kurios rezidentas yra atskaitingasis agentas, NCB.
2. NCB nustato ir įgyvendina atskaitomybės tvarką, kurios faktinė atskaitingoji visuma turi laikytis pagal nacionalines ypatybes. NCB užtikrina, kad pagal šią atskaitomybės tvarką būtų teikiama pagal šį reglamentą reikalaujama statistinė informacija ir būtų galima kruopščiai patikrinti, ar laikomasi IV priede nustatytų būtinųjų perdavimo, tikslumo, sąvokų atitikties ir pataisymų standartų.
4 straipsnis
Nukrypti leidžiančios nuostatos
1. NCB gali suteikti atskaitingiesiems agentams nuo visų ar dalies šiame reglamente nustatytų atskaitomybės reikalavimų nukrypti leidžiančias nuostatas:
a)
mokėjimo įstaigų atveju - jei jos atitinka Direktyvos 2007/64/EB 26 straipsnio 1 ir 2 dalyse nustatytas sąlygas;
b)
elektroninių pinigų įstaigų atveju - jei jos atitinka Direktyvos 2009/110/EB 9 straipsnio 1 ir 2 dalyse nustatytas sąlygas;
c)
kitų, a ir b punktuose nenurodytų, mokėjimo paslaugų teikėjų atveju - jei jie atitinka Direktyvos 2009/110/EB 9 straipsnio 1 ir 2 dalyse arba Direktyvos 2007/64/EB 26 straipsnio 1 ir 2 dalyse nustatytas sąlygas.
2. NCB gali suteikti atskaitingiesiems agentams nukrypti leidžiančias nuostatas pagal 1 dalį tik tuomet, jei šie atskaitingieji agentai neprisideda prie mokėjimų operacijų statistiškai reikšmingos aprėpties nacionaliniu lygiu kiekvienos rūšies mokėjimo paslaugai.
3. NCB gali suteikti atskaitingiesiems agentams nuo duomenų apie operacijas su ne PFI teikimo nukrypti leidžiančias nuostatas, jei: a) III priedo 4 lentelėje nurodytų paslaugų bendra vertė, kurią suteikė atskaitingieji agentai, kuriems taikoma tokia nukrypti leidžianti nuostata, kiekvienai tokiai paslaugai neviršija 5 % nacionaliniu lygiu ir b) priešingu atveju atskaitomybės našta būtų neproporcinga tokių atskaitingųjų agentų dydžiui.
4. Jei pagal 1 arba 3 dalį NCB suteikia nukrypti leidžiančią nuostatą, jis praneša apie tai ECB tuo pat metu, kai teikia informaciją pagal 6 straipsnio 1 dalį.
5. ECB skelbia sąrašą subjektų, kuriems NCB suteikė nukrypti leidžiančias nuostatas.
5 straipsnis
Statistikai naudojamas mokėjimo paslaugų teikėjų ir mokėjimo sistemų operatorių sąrašas
1. Vykdomoji valdyba parengia ir tvarko sąrašą mokėjimo paslaugų teikėjų, įskaitant elektroninių pinigų išleidėjus, ir mokėjimo sistemų operatorių, kuriems taikomas šis reglamentas. Sąrašas bus parengtas remiantis esamais prižiūrimų mokėjimo paslaugų teikėjų ir mokėjimo sistemų operatorių sąrašais, kuriuos parengė nacionalinės institucijos, jei tokie sąrašai yra.
2. NCB ir ECB užtikrina, kad 1 dalyje nurodytas sąrašas ir jo atnaujinimai būtų prieinami atskaitingiesiems agentams tinkamu būdu, įskaitant elektronines priemones, internetą arba, atitinkamų atskaitingųjų agentų prašymu, - popierine forma.
3. 1 dalyje nurodytas sąrašas skirtas tik informacijai. Tačiau, jeigu naujausia prieinama 1 dalyje nurodyto sąrašo elektroninė versija yra neteisinga, ECB netaiko sankcijų jokiam jo atskaitomybės reikalavimus netinkamai įvykdžiusiam subjektui, jeigu jis sąžiningai rėmėsi neteisingu sąrašu.
6 straipsnis
Savalaikiškumas
1. NCB perduoda III priede nurodytą statistinę informaciją ECB kartą per metus, pasibaigus metams, kurio duomenys teikiami, iki paskutinės gegužės mėnesio darbo dienos pabaigos.
2. NCB nusprendžia, kada ir kokiu periodiškumu jiems reikia gauti duomenis iš atskaitingųjų agentų, kad būtų laikomasi duomenų teikimo ECB terminų, ir atitinkamai informuoja atskaitinguosius agentus.
7 straipsnis
Tikrinimas ir privalomas rinkimas
NCB įgyvendina teisę tikrinti arba privalomai rinkti informaciją, kurią atskaitingieji agentai privalo teikti pagal šį reglamentą, nepažeisdami ECB teisės pačiam įgyvendinti šią teisę. NCB įgyvendina šią teisę visų pirma tada, kai atskaitingasis agentas nevykdo IV priede nustatytų būtinųjų perdavimo, tikslumo, sąvokų atitikties ir pataisymų standartų.
8 straipsnis
Pirmasis duomenų teikimas
Nukrypstant nuo 6 straipsnio, duomenys pagal šį reglamentą pirmą kartą teikiami 2015 m. birželį, pateikiant statistinę informaciją, susijusią su 2014 kalendorinių metų antrojo pusmečio ataskaitiniu laikotarpiu (t. y. nuo 2014 m. liepos mėn.).
9 straipsnis
Supaprastinta dalinių pakeitimų procedūra
Atsižvelgdama į SK nuomonę, Vykdomoji valdyba gali daryti šio reglamento priedų techninius dalinius pakeitimus, jei tokie daliniai pakeitimai nepakeičia esminio konceptualaus pagrindo ir nedaro poveikio atskaitomybės naštai. Apie tokius pakeitimus Vykdomoji valdyba nedelsiant informuoja Valdančiąją tarybą.
10 straipsnis
Baigiamoji nuostata
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas valstybėse narėse vadovaujantis Sutartimis.
Priimta Frankfurte prie Maino 2013 m. lapkričio 28 d.

Labels: 2
3
4